തീപ്പട്ടിക്കും വില വര്ധിക്കുന്നു നിങ്ങള്ക്ക് അറിയാമോ ഈ പത്ത് കാര്യങ്ങള്? ഡിസംബര് ഒന്ന് മുതല് തീപ്പട്ടിക്ക് വില വര്ധിക്കുമെന്ന് കമ്ബനികള് വ്യക്തമാക്കി. ഒന്നര പതിറ്റാണ്ടോളം മുന്പാണ് അവസാനമായി തീപ്പട്ടിക്ക് വില വര്ധിച്ചത്. അനിയന്ത്രിതമായ ഇന്ധന വിലവര്ധനയും അസംസ്കൃത വസ്തുക്കളുടെ വിലയിലുണ്ടായ വര്ധനവുമൊക്കെയാണ് ഇപ്പോഴത്തെ വില വര്ധനയ്ക്ക് കാരണം. തീപ്പട്ടിക്ക് വില വര്ധിക്കാനിടയായ സാഹചര്യങ്ങളും, വില വര്ധിക്കുമ്ബോള് വരുന്ന മാറ്റങ്ങളും ഇങ്ങനെയാണ്. തീപ്പട്ടിയുടെ നിലവിലെ വില ഒരു രൂപയാണ്. ഇത് ഇരട്ടിയായാണ് വര്ധിപ്പിക്കുന്നത്. എന്നുവെച്ചാല് 100 ശതമാനമാണ് വര്ധിക്കുന്ന വില. ഒരു രൂപയ്ക്ക് വാങ്ങിയ തീപ്പട്ടിയിലുണ്ടായിരുന്ന തീക്കൊള്ളികള് എത്രയെന്ന് എണ്ണിനോക്കിയിട്ടുണ്ടോ? 36 എണ്ണമായിരുന്നു. വില വര്ധിക്കുമ്ബോള് തീക്കൊള്ളികളുടെ എണ്ണവും വര്ധിക്കും. ഡിസംബര് ഒന്ന് മുതല് തീപ്പട്ടിക്കൂടില് 50 കൊള്ളികളുണ്ടാവും. ഇതിന് മുന്പ് 2007 ലാണ് തീപ്പട്ടിക്ക് അവസാനമായി വില വര്ധിച്ചത്. അന്ന് മുതലാണ് തീപ്പട്ടിക്ക് ഒരു രൂപ വിലയായത്. അതുവരെ 50 പൈസയ്ക്കാണ് തീപ്പട്ടി വിറ്റിരുന്നത്. 2007 ന് മുന്പ് 1995 ലാണ് തീപ്പട്ടിയുടെ വില വര്ധിപ്പിച്ചത്. 25 പൈസയില് നിന്നാണ് അന്ന് തീപ്പട്ടിയുടെ വില 50 പൈസയായത്. വിലക്കയറ്റമാണ് തീപ്പട്ടിയുടെ വില വര്ധിക്കാനും കാരണം. തീപ്പട്ടിയുടെ നിര്മ്മാണത്തിന് ആവശ്യമായ 14 അസംസ്കൃത വസ്തുക്കളുടെയും വില വര്ധിച്ചു. ഫോസ്ഫറസ്, വാക്സ്, പൊട്ടാസ്യം ക്ലോറേറ്റ്, സ്പ്ലിന്റ്സ്, തീപ്പട്ടിയുടെ പുറം ചട്ട, കൂട് തുടങ്ങിയവയ്ക്കെല്ലാം വില കൂടി. ഇന്ധന വില വര്ധനയും തീപ്പട്ടിയുടെ വില വര്ധനയ്ക്ക് കാരണമായി. തീപ്പട്ടി കമ്ബനികളില് നിന്ന് തീപ്പട്ടി ലോഡുമായി പോകുന്ന ലോറികള്ക്ക് ഇന്ധനത്തിന് കൂടുതല് തുക മുടക്കേണ്ടി വന്നതോടെ ചരക്ക് ഗതാഗതത്തിന്റെ ചെലവ് വര്ധിക്കുകയായിരുന്നു. തീപ്പട്ടി വില വര്ധിപ്പിച്ചാലും ആറ് മാസത്തിന് ശേഷം സ്ഥിതി കമ്ബനികള് ഒന്നുകൂടി വിശകലനം ചെയ്യും. അസംസ്കൃത വസ്തുക്കളുടെ വില കുറയുന്ന സാഹചര്യമുണ്ടായാല് തീപ്പട്ടിക്കും വില കുറയ്ക്കാമെന്നാണ് ഇവരുടെ നിലപാട്. അഞ്ച് ലക്ഷം പേരാണ് തീപ്പട്ടി നിര്മ്മാണ മേഖലയില് നേരിട്ടും അല്ലാതെയും ജോലി ചെയ്യുന്നത്. അതില് തന്നെ 90 ശതമാനവും സ്ത്രീകളാണ്. രാജ്യത്ത് തീപ്പട്ടി നിര്മ്മാണത്തില് മുന്നില് നില്ക്കുന്നത് തമിഴ്നാടാണ്. ഇവിടെ കോവില്പട്ടി, സത്തൂര്, ശിവകാശി, തുര്ത്തങ്കല്, എട്ടായപുരം, കഴുഗുമല, ശങ്കരന്കോവില്, ഗുഡിയാട്ടം, കാവേരിപക്കം എന്നിവിടങ്ങളിലാണ് പ്രധാന ഉല്പ്പാദന കേന്ദ്രങ്ങളുള്ളത്. രാജ്യത്ത് ഏതാണ്ട് ആയിരം തീപ്പട്ടി നിര്മ്മാണ യൂണിറ്റുകള് പ്രവര്ത്തിക്കുന്നതായാണ് വിവരം. അതില് തന്നെ ചെറുകിടഇടത്തരം തീപ്പട്ടി നിര്മ്മാണ യൂണിറ്റുകളാണ് ഏറെയും.